कर्नाटक के मंगलुरु की एक बिल्डिंग में आग लगी, दमकल की कई गाड़ियां मौके पर
Breaking News Headlines Today, Pictures, Videos and More From Dainik Bhaskar (दैनिक भास्कर)  जम्मू-कश्मीर के उरी सेक्टर में शनिवार सुबह आतंकियों ने घुसपैठ की कोशिश की जिसे भारतीय सेना ने नाकाम कर दिया। आतंकवादियों और सैनिकों के बीच फायरिंग भी हुई
कर्नाटक के मंगलुरु के सुरथकल इलाके की एक बिल्डिंग में शनिवार शाम आग लग गई। जानकारी मिलते ही दमकल की कई गाड़ियां मौके पर पहुंच गई हैं। आग को बुझाने का काम चल रहा है।
आज की अन्य बड़ी खबरें...
फेक करेंसी मामले में NIA ने तीसरे आरोपी को गिरफ्तार किया, 10 मई की छापेमारी में दाऊद से कनेक्शन के सबूत मिले
नेशनल इंवेस्टिगेशन एजेंसी (NIA) ने फेक करेंसी मामले में तीसरे आरोपी को गिरफ्तार किया है। 10 मई को एजेंसी ने मुंबई और ठाणे में छह जगह छापेमारी की थी। छापेमारी में एजेंसी ने कई हथियार और जाली नोट बनाने वाली मशीनें बरामद की हैं। एजेंसी ने दावा किया था कि फेक करेंसी का कारोबार अंडरवर्ल्ड डॉन दाऊद इब्राहिम पाकिस्तान में बैठकर डी-कंपनी के जरिए चला रहा है।
गुजरात ATS ने 214.6 करोड़ की हेरोइन जब्त की, नाइजीरिया का शख्स गिरफ्तार
गुजरात के राजकोट जिले से एटीएस ने 31KG हेरोइन जब्त की गई है। इसकी कीमत करीब 214.6 करोड़ रुपए आंकी जा रही है। इस मामले में एक नाइजीरियाई शख्स गिरफ्तार हुआ है, जो पाकिस्तान के हैंडलर के संपर्क में था।
यूपी में सिलेंडर रिफिलिंग गोडाउन में ब्लॉस्ट हुआ, किसी के हताहत होने की खबर नहीं
यूपी के गाजियाबाद में शनिवार को एक सिलेंडर रिफलिंग गोडाउन में ब्लॉस्ट हो गया। आग लगने के बाद फायरकर्मी तुंरत मौके पर पहुंचे और आग पर काबू पा लिया गया। हालांकि इस हादसे में अभी तक किसी के हताहत होने की खबर नहीं है।
एअर इंडिया ने क्रू मेंबर्स से बदतमीजी करने वाले यात्री पर दो साल का बैन लगाया
एअर इंडिया ने क्रू मेंबर्स के साथ बदतमीजी करने वाले एक पैसेंजर पर दो साल का बैन लगा दिया है। ये मामला पिछले महीने का है, जब दिल्ली से लंदन जा रही AI-111 फ्लाइट में एक पैसेंजर क्रू मेंबर्स से लड़ने लगा। उसने उनके साथ मारपीट भी की। जिसमें 2 क्रू मेंबर्स को चोटें आई हैं। एअर इंडिया ने DGCA को रिक्वेस्ट की है, कि दोषी व्यक्ति को नो फ्लाइंग लिस्ट में डाला जाए। पढ़ें पूरी खबर...
पाकिस्तानी जेल से रिहा हुए 198 भारतीय मछुआरे
पाकिस्तान ने जेल में बंद 198 भारतीय मछुआरों को रिहा कर दिया है। ये सभी मछुआरे कराची के मालिर जेल में बंद थे। मछुआरे गलती से पाकिस्तान की सीमा में मछली पकड़ने चले गए थे जिसके बाद सेना ने उन्हें अरेस्ट कर लिया था। दो दिन पहले वाघा बार्डर पर इन्हें भारतीय अधिकारियों को सौंपा गया। रिपोर्ट के मुताबिक, यह रिहाई का पहला बैच है, बाकी दो बैच जून और जुलाई में रिहा किए जाएंगे।
कंझावला हिट एंड रन केस के आरोपी को जमानत मिली, कोर्ट ने कहा- उस पर गैर जमानती धाराओं में केस नहीं है
दिल्ली के कंझावला हिट एंड रन केस में रोहिणी कोर्ट ने शनिवार को आरोपी दीपक खन्ना को जमानत दे दी। दीपक की ओर से कोर्ट में पेश हुए एडवोकेट जेपी सिंह ने कहा कि उनके मुवक्किल 1 जनवरी 2023 से हिरासत में हैं। जबकि मामले के अन्य आरोपी अंकुश खन्ना और आशुतोष भारद्वाज को पहले ही जमानत मिल चुकी है। वहीं, कोर्ट ने कहा कि उनके खिलाफ गैर जमानती धाराओं में केस दर्ज नहीं है। ऐसे में उसे जमानत देना गलत नहीं है।
कंझावला में 31 दिसंबर की रात में कार सवार पांच युवकों ने 20 साल की अंजलि को टक्कर मारी थी। इसके बाद वे अंजलि को 12 किमी तक घसीटते रहे थे। पुलिस के मुताबिक युवती की मौके पर मौत हो गई थी। हादसे के बाद आरोपी कार लेकर भाग निकले थे।
महाराष्ट्र CM शिंदे के हेलिकॉप्टर की इमरजेंसी लैंडिंग, तकनीकी खराबी के चलते राजभवन के हेलिपैड पर उतारा गया
महाराष्ट्र के मुख्यमंत्री एकनाथ शिंदे के हेलिकॉप्टर की इमरजेंसी लैंडिंग कराई गई है। वे उद्योग मंत्री उदय सामंत और मंत्री संदीपान भुमरे के साथ सतारा जिले में एक कार्यक्रम में शामिल होने जा रहे थे, लेकिन तकनीकी खराबी के कारण उनका हेलिकॉप्टर राजभवन के हेलिपैड पर उतारा गया।
जम्मू कश्मीर में चुनाव की मांग को लेकर पैंथर पार्टी ने सुप्रीम कोर्ट में याचिका लगाई 
जम्मू-कश्मीर में विधानसभा चुनाव कराने के लिए चुनाव आयोग को निर्देश देने की मांग को लेकर जम्मू-कश्मीर पैंथर्स पार्टी के नेताओं ने सुप्रीम कोर्ट का रुख किया है। याचिकाकर्ताओं ने कहा कि चुनावों में देरी करके, जम्मू-कश्मीर के लोगों को निर्वाचित प्रतिनिधियों केअधिकार से वंचित कर दिया गया है।
जापान में G7 देशों के स्वास्थ्य मंत्रियों की बैठक जारी, भारत भी हुआ शामिल 
जापान के नागासाकी में G7 देशों के स्वास्थ्य मंत्रियों की बैठक जारी है। इसमें भारत को भी न्योता मिला है। मीटिंग में शामिल अलग-अलग देशों के मंत्री ग्लोबल हेल्थ कवरेज, मेडिकल उपलब्धता, डिजिटल और ग्लोबल लेवल पर स्वास्थ्य सेवाओं से जुड़ी सुविधाओं पर चर्चा कर रहे हैं।
सचिन तेंदुलकर ने फर्जी एड में अपने नाम और फोटो के गलत इस्तेमाल पर पुलिस में शिकायत की
पूर्व भारतीय क्रिकेटर सचिन तेंदुलकर ने अपने नाम और फोटो का गलत इस्तेमाल करने को लेकर पुलिस में एक शिकायत दर्ज कराई है। शिकायत में कहा गया कि कुछ लोग सचिन के नाम से फर्जी एड चलाकर लोगों को ठग रहे हैं। मुंबई पुलिस साइबर सेल द्वारा अज्ञात लोगों के खिलाफ आईपीसी की धारा 426, 465 और 500 के तहत मामला दर्ज किया गया है। पूरी खबर यहां पढ़ें...
CBSE ने शुरू की पोस्ट रिजल्ट काउंसिलिंग, 59 एक्सपर्ट देंगे बच्चों के सवालों का जवाब
सीबीएसई बोर्ड ने रिजल्ट आने के साथ ही 13 मई से 'पोस्ट-रिजल्ट एनुअल साइकोलॉजिक काउंसिलिंग शुरू कर दी है। यह 27 मई तक चलेगी। पिछले 25 साल से सीबीएसई दो फेज में एग्जाम और रिजल्ट से जुड़ी मनोवैज्ञानिक समस्याओं को दूर करने के लिए स्टूडेंट्स और पैरेंट्स को काउंसिलिंग देता आ रहा है।
इस काउंसिलिंग में 59 प्रिंसिपल्स बच्चों और उनके पैरेंट्स की समस्याएं सुलझाने में मदद करेंगे। इन काउंसलर्स में से 53 भारत के और 6 संयुक्त अरब अमीरात और ओमान से चुने गए हैं। स्टूडेंट्स टोल फ्री नंबर 1800118004 पर टेली काउंसिलिंग सर्विस की मदद ले सकते हैं।
जम्मू-कश्मीर के उरी सेक्टर में आतंकियों ने घुसपैठ की कोशिश की
जम्मू-कश्मीर के उरी सेक्टर में शनिवार सुबह आतंकियों ने घुसपैठ की कोशिश की जिसे भारतीय सेना ने नाकाम कर दिया। आतंकवादियों और सैनिकों के बीच फायरिंग भी हुई। इस बीच पाकिस्तानी की तरफ से घटनास्थल के ऊपर एक ड्रोन उड़ाने की कोशिश की गई, लेकिन भारतीय सेना ने फायर कर उसे भी पीछे धकेल दिया।
मुंबई में ट्रेन में महिला से छेड़छाड़, लूट और हमला, आरोपी गिरफ्तार
मुंबई और ठाणे के बीच ट्रेन में 30 साल के एक व्यक्ति ने महिला यात्री के साथ छेड़छाड़, लूट और हमला किया। मीडिया रिपोर्ट्स के मुताबिक महिला कर्नाटक की है। वह कुंडापुर से मुंबई जा रही थी। तभी उसके साथ यह घटना हुई। वहीं महिला की शिकायत पर आरोपी को गिरफ्तार कर लिया गया है। 
अमेरिका के राष्ट्रपति बाइडेन ने स्पेन के प्रधानमंत्री सांचेज के साथ की बैठक
अमेरिका के राष्ट्रपति जो बाइडेन ने राष्ट्रों के बीच पार्टनरशिप की पुष्टि करने के लिए स्पेन के प्रधानमंत्री पेड्रो सांचेज के साथ द्विपक्षीय बैठक की।
महाराष्ट्र में सेप्टिक टैंक की सफाई कर रहे पांच लोगों की मौत
महाराष्ट्र के परभणी जिले में सेप्टिक टैंक की सफाई के दौरान पांच लोगों की मौत हो गई। जबकि एक की हालत गंभीर है। मीडिया रिपोर्ट्स के मुताबिक, कर्मचारियों की मौत जहरीला धुआं लगने की वजह से हुई। पुलिस ने शुक्रवार को बताया कि घटना गुरुवार शाम की है। घटना के तुरंत बाद सभी को अस्पताल में भर्ती कराया गया, जहां पांच लोगों को मृत घोषित कर दिया गया है। एक व्यक्ति का इलाज जारी है। मामले में आगे की जांच की जा रही है।
NIA कोर्ट ने केरल ट्रेन हमले के आरोपी को 27 मई तक न्यायिक हिरासत में भेजा
राष्ट्रीय जांच एजेंसी (NIA) की कोर्ट ने शुक्रवार को कोझिकोड के इलाथुर ट्रेन हमले के आरोपी शाहरुख सैफी को 27 मई तक न्यायिक हिरासत में भेज दिया। इससे पहले, गुरुवार को NIA ने 2 अप्रैल को हुए हमले के मामले में दिल्ली में 10 जगहों पर तलाशी ली थी। जांच एजेंसी की टीम ने दिल्ली के शाहीन बाग और संदिग्धों के अन्य ठिकानों पर छापेमारी की थी।
पाकिस्तान में FC कैंप पर आतंकी हमला, 4 की मौत
पाकिस्तान में बलूचिस्तान के मुस्लिम बाग शहर में फ्रंटियर कांस्टेबुलरी (FC) कैंप पर आतंकवादी हमला हुआ। इसमें दो आतंकवादी और दो सैनिक मारे गए। डॉन की रिपोर्ट के मुताबिक, इंटर-सर्विसेज पब्लिक रिलेशंस (ISPR) ने शुक्रवार को इसकी जानकारी दी है।
पाकिस्तान की जेल से 198 भारतीय मछुआरे रिहा, समुद्री अंतरराष्ट्रीय सीमा पार कर पाकिस्तान पहुंचे थे 
पाकिस्तान सरकार ने शुक्रवार रात अटारी-वाघा बॉर्डर पर 198 भारतीय मछुआरों को रिहा कर दिया। इन्हें समुद्री अंतरराष्ट्रीय सीमा पार करने के आरोप में पकड़ा गया था। अरब सागर में समुद्री अंतरराष्ट्रीय सीमा पार करने वाले मछुआरों पर संबंधित देशों के पासपोर्ट अधिनियम के उल्लंघन का आरोप लगाया जाता है। उन्हें लगभग छह महीने की जेल की सजा होती है।
रिहा किए गए एक भारतीय मछुआरों ने कहा कि वे मछली पकड़ने के दौरान गलती से सीमा पार कर गए थे। उन्हें समुद्र में सीमा के बारे में पता नहीं था। वहां किसी तरह का साइन या बोर्ड भी नहीं लगा था।
पाक सेना ने देश में मार्शल लॉ लगाने से किया इनकार
पाकिस्तान में इंटर-सर्विसेज पब्लिक रिलेशंस के डायरेक्टर मेजर-जनरल अहमद शरीफ चौधरी ने शुक्रवार को देश में मार्शल लॉ लगाने के आरोपों का खंडन किया। उन्होंने कहा, मैं बहुत स्पष्ट रूप से कहना चाहता हूं कि जनरल असीम मुनीर और आर्मी की लीडरशिप लोकतंत्र का समर्थन करती है और आगे भी करती रहेगी। मार्शल लॉ लगाने का सवाल ही नहीं उठता है।
ओडिशा के विधानसभा अध्यक्ष और दो कैबिनेट मंत्रियों ने दिया इस्तीफा
ओडिशा के विधानसभा अध्यक्ष बिक्रम केशरी अरुखा और दो कैबिनेट मंत्री समीर रंजन सैश और श्रीकांत साहू ने शुक्रवार को अपने पद से इस्तीफा दे दिया। विधानसभा अध्यक्ष ने डिप्टी स्पीकर रजनीकांत सिंह को अपना इस्तीफा भेजा है। सूत्रों ने मुताबिक, सभी ने पर्सनल रीजन का हवाला देते हुए पद छोड़े हैं।
पाकिस्तान टेलीकम्युनिकेशन अथॉरिटी ने देश में इंटरनेट सेवाएं कीं बहाल, 9 मई को बंद की गई थी सेवाएं
पाकिस्तान टेलीकम्युनिकेशन अथॉरिटी ने देश में तीन दिन बाद इंटरनेट सेवाएं बहाल कर दी हैं। देश में फेसबुक, ट्विटर और यूट्यूब को भी बहाल किया जा रहा है। इंटीरियर मिनिस्ट्री के निर्देश पर टेलिकॉम रेगुलेटर ने 9 मई को पूरे देश में मोबाइल ब्रॉडबैंड सेवाओं को बंद कर दिया था।
दिल्ली में कैश कलेक्शन एजेंट की गोली मारकर हत्या, बदमाशों ने लूटे 1 लाख रुपए
दिल्ली में शाहदरा के जीटीबी एंक्लेव थाना इलाके में शुक्रवार को लूट के दौरान कैश कलेक्शन एजेंट की गोली मारकर हत्या कर दी गई। पुलिस की शुरुआती जांच के मुताबिक, एजेंट लगभग 1 लाख रुपए लेकर जा रहा था जब बदमाशों ने पैसे लूटने की कोशिश की और उसे गोली मार दी। हालांकि, कुल नकद राशि का सत्यापन किया जा रहा है और लुटेरों की पहचान भी की जा रही है।
कलकत्ता हाईकोर्ट ने 36 हजार प्राइमरी स्कूल टीचर्स की नौकरी कैंसिल की, 3 महीने में नई भर्ती के आदेश दिए
कलकत्ता हाईकोर्ट ने पश्चिम बंगाल के सरकारी स्कूलों में 36 हजार प्राइमरी स्कूल टीचर की सर्विस खत्म करने का आदेश दिया है। जस्टिस अभिजीत गांगुली की बेंच ने कहा है कि पश्चिम बंगाल प्राथमिक शिक्षा बोर्ड इन खाली पदों को भरने के लिए 3 महीने के अंदर नई भर्तियां करे।